To norske på pallen i slopestyle - 13-åring tok sensasjonsseier
Det ble en aldri så liten sensasjonsseier i Aspen i kvinnenes slopestyle-finale på ski. 13 år gamle Kelly Sildaru fra Estland fikk svært godt betalt for en plettfri førsteomgang og satte standarden med 93 poeng. Den poengsummen klarte ingen å matche. Dermed blir 13-åringen den yngste gullvinneren noensinne i X Games-sammenheng. Til tross for et kjempeløp av Tiril Sjåstad Christiansen (20) klarte hun ikke å matche poengsummen til Sildaru og hun måtte ta til takke med en andreplass. 18 år gamle Johanne Killi tok en svært sterk bronse i sin X Games-debut.– Det er så sykt at du aner ikke. Norge har aldri hatt to skijenter på topp og det er så sykt rått å ha Johanne med seg, sa Sjåstad Christiansen til TV 2. – Jeg var så sykt nervøs på toppen... Herregud nå begynner jeg å gråte også. Jeg er så fornøyd, sa en tydelig rørt 20-åring. – Det er så deilig å vite at jeg fortsatt er i toppen etter å ha kommet tilbake fra skade, avsluttet sølvmedaljøren. Sjåstad Christiansen kjørte bra i sin første tur gjennom løypa, og Geilo-jenta økte vanskeligshetsgraden i sitt andre forsøk og ble belønnet med 90 poeng. Det holdt til en foreløbig annenplass før det siste løpet. Sjekk programmet: Slik arrangeres X Games 2016Johanne Killi (18) leverte svært bra i sin X Games-debut og var fornøyd med 85,66 poeng i sitt første «run». – Det kunne ikke blitt bedre enn med to norske på pallen. Helt sykt, sa 18-åringen til TV 2 etter konkurransen. På forsøk nummer to kjørte Killi enda bedre og landet et solid triks på det siste hoppet. Dessverre klarte hun ikke bremse i bunnen av målområdet og falt over ende. Dommerne nektet å godkjenne det siste hoppet og 18-åringen fikk en lav poengsum i sitt andre forsøk. Heller ikke i den tredje omgangen klarte debutanten å øke poengsummen, men spilte til slutt ingen rolle. For konkurrenten falt én etter én og med kun Sjåstad Christiansen igjen på toppen var debutanten sikret medalje.
Hverken Tiril Sjåstad Christiansen (20) eller debutant Johanne Killi (18) klarte å tukte sensasjonsjenta Kelly Sildaru (13). Ungjenta ble tidenes yngste gullvinner i X Games.